[pic] | EUROOPA ÜHENDUSTE KOMISJON |

Brüssel 27.11.2007

KOM(2007) 754 lõplik

KOMISJONI ARUANNE EUROOPA PARLAMENDILE, NÕUKOGULE JA EUROOPA MAJANDUS- JA SOTSIAALKOMITEELE

Tubakatoodete direktiivi kohaldamise teine aruanne

1. Sissejuhatus 2

2. Mõisted (artikkel 2) 2

3. Maksimaalne tõrva-, nikotiini- ja süsinikmonooksiidisisaldus sigarettides (artikkel 3) 2

4. Mõõtmismeetodid (artikkel 4) ja sigarettides sisalduvate ainete märgistus 2

4.1. Tõrva-, nikotiini- ja süsinikmonooksiidisisalduse mõõtmine 2

4.2. Laborid 2

4.3. GoToLab-võrgustik 2

5. Märgistamine (artikkel 5) 2

5.1. Hoiatuskirjad 2

5.2. Värvipildid 2

6. Koostisosad (artikkel 6) 2

6.1. Tubakatoodete koostisosade aruanne 2

6.2. Halduskokkulepe Teadusuuringute Ühiskeskusega 2

6.3. REACH-määrus 2

7. Tootekirjeldused (artikkel 7) 2

8. Suukaudseks kasutamiseks mõeldud tubakas (artikkel 8) 2

8.1. Teaduslik arvamus 2

8.2. Suukaudseks kasutamiseks mõeldud tubaka turustamise keelu rakendamine 2

9. Kohandused (artiklid 9 ja 10) 2

10. Ühine koostisosade loetelu (artikkel 12) 2

11. Tubakatoodete import, müük ja tarbimine (artikkel 13) 2

12. Esilekerkivad probleemid 2

12.1. Rulltubakas 2

12.2. Uued tubakat ja nikotiini sisaldavad tooted 2

12.2.1. Arenev turg 2

12.2.2. Õigusalane väljakutse 2

13. Tootevastutus 2

1. SISSEJUHATUS

5. juuni 2001. aasta direktiivi 2001/37/EÜ[1] (tubakatoodete valmistamist, esitlemist ja müüki käsitlevate liikmesriikide õigus- ja haldusnormide ühtlustamise kohta; edaspidi „direktiiv”) artiklis 11 nähakse ette, et komisjon esitab korrapäraselt Euroopa Parlamendile, nõukogule ning majandus- ja sotsiaalkomiteele aruande kõnealuse direktiivi kohaldamise kohta. Direktiivi kohaldamise esimene aruanne võeti vastu 27. juulil 2005.

Käesolev aruanne on teine hinnang direktiivi kohaldamisele. Aruanne põhineb suures osas tööl ja teabel, mida liikmesriigid viimase kahe aasta jooksul tegid ja andsid direktiivi artiklis 10 ette nähtud tubakatoodete regulatiivkomitees. Aruanne kajastab nii tubakatoodete tarbimise piiramist toetavate sidusrühmade kui ka Euroopa Parlamendi ja liikmesriikide seisukohti. Selles on esitatud ka võimalikud direktiivi muudatused, et võimaldada nõuetekohast arutelu liikmesriikide ja Euroopa Parlamendiga enne, kui komisjon kaalub direktiivi ametliku muutmisettepaneku esitamist.

2. MÕISTED (ARTIKKEL 2)

Praegune artikli 2 lõikes 5 esitatud koostisosade määratlus hõlmab tubakatoote valmistamisel kasutatavaid aineid või komponente, sealhulgas paberit, filtrit, trükivärvi ja liimi, mis on lõpptootes muutmata või muudetud kujul. See ei hõlma tubakalehti ega muid tubakataime looduslikke või töötlemata osi.

WHO ja mõne ELi mittekuuluva riigi (nt Kanada) õigusaktides kasutatav tubakatoodete koostisosade määratlus hõlmab siiski ka tubakalehti. Komisjonile on viimastel aastatel esitatud mitu küsimust radioaktiivsete ja muude tubakatoodetes sisalduvate ainete, nagu radoon (Rn), poloonium (Po-210), kaadmium (Cd) jm, ning nende mõju kohta tervisele. Kõik nimetatud küsimused on seotud tubakalehtedega. See on toonud kaasa arutelu selle üle, kas kõnealune määratlus peaks hõlmama ja järelikult ka kõnealune direktiiv reguleerima tubakalehti ja nende koostisosi (looduslikud ja/või tehislikud).

Edasine tegevus

Komisjon uurib, kas oleks vajalik hõlmata koostisosade määratlusse ka tubakalehed ja muud tubakataime looduslikud või töötlemata osad. |

3. MAKSIMAALNE TÕRVA-, NIKOTIINI- JA SÜSINIKMONOOKSIIDISISALDUS SIGARETTIDES (ARTIKKEL 3)

Direktiivi artikli 3 lõikes 1 on sätestatud ELis vabasse ringlusse lubatavate sigarettide maksimaalne tõrva-, nikotiini- ja süsinikmonooksiidisisaldus. Kõnealuseid piirnorme kohaldatakse nüüd kõigis 27 liikmesriigis.[2]

Direktiivi artikli 3 lõikes 2 sätestatakse samade piirnormide kohaldamine Euroopa Ühenduses valmistatud, kuid sealt eksporditavate sigarettide suhtes hiljemalt 1. jaanuarist 2007. Ükski liikmesriik ei ole taotlenud komisjonilt üleminekuperioodi pikendamist ja komisjon ei kavanda direktiivi selles suhtes muuta.

4. MÕÕTMISMEETODID (ARTIKKEL 4) JA SIGARETTIDES SISALDUVATE AINETE MÄRGISTUS

Direktiivi kohaldamise esimese aruande arutelud näitasid, et liikmesriigid sooviksid saada suuremat selgust direktiiviga kehtestatud tõrva-, nikotiini- ja süsinikmonooksiidisisalduse kindlakstegemise piirmäärade ja laborite heakskiitmise kohta, et võimaldada laborite vahelist edasist koostööd.[3]

4.1. Tõrva-, nikotiini- ja süsinikmonooksiidisisalduse mõõtmine

Direktiivi alusel asutatud tubakatoodete regulatiivkomitee moodustas töörühma, kuhu kuulusid mitme liikmesriigi ja Komisjoni Teadusuuringute Ühiskeskuse eksperdid ning riiklike tubaka- ja tubakatoodete laborite Euroopa võrgustiku (GoToLab-võrgustiku) esimees. Töörühm esitas komisjoni tervishoiu ja tarbijakaitse peadirektoraadi avaldatud mittesiduvas praktilises juhendis „Cigarette yield measurement and some basic steps for laboratory approval”[4] („Sigarettides sisalduvate ainete mõõtmine ja mõned põhilised sammud laborite heakskiitmisel”) ettepaneku käsitada ISO 8243 kohaselt arvutatavaid piirnorme maksimaalsete väärtustena, mis võivad kõikuda usaldusvahemiku piires.

Direktiiv näeb ette võimaluse kohandada mõõtmismeetodeid teaduse ja tehnika arengule tubakatoodete regulatiivkomitee kaudu. Komisjon arutas 2007. aasta aprillis regulatiivkomiteega olemasolevate eri suitsetamisrežiimide (ISO, Massachusetts, Kanada jõuline, tasakaalustav meetod) poolt- ja vastuargumente. Lõplikke järeldusi ei tehtud, ehkki liikmesriigid toetasid suures osas praeguse ISO suitsetamisrežiimi kasutamise kohustuslikku jätkamist, kuni usaldusväärsed tõendid näitavad, et selle asendamiseks on olemas paremad meetodid.[5]

4.2. Laborid

Eespool nimetatud töörühm soovitas liikmesriikidest kogutud teabe ja parimate tavade põhjal mitut katse- ja kontrollilaborite määramise kriteeriumi. Neid nimetati ka praktilises juhendis „Cigarette yield measurement and some basic steps for laboratory approval”.4

4.3. GoToLab-võrgustik

GoToLab-võrgustik loodi 2002. aasta jaanuaris Euroopa riiklike tubaka- ja tubakatoodete laborite võrgustikuna, et hõlbustada kogemuste jagamist ELi tubakalaborite vahel.[6] Komisjon arutas 2006. aastal regulatiivkomiteega seda, kuidas regulatiivkomiteed ja GoToLab-võrgustikku omavahel paremini siduda. Nii liikmesriigid kui ka GoToLab-võrgustiku esindajad toetasid igati koostöö tõhustamist.

Edasine tegevus

Toimiv ja piisavate vahenditega varustatud laborite võrgustik loob aluse liikmesriikide ja komisjoni üksikasjalikumale ühistööle tubakatoodete koostisosade ja suitsetamisel eralduvate heitmete vallas. Seepärast püüab komisjon edendada sõltumatute tubakalaborite[7] koostööd ELis, et luua toimiv alus tubaka koostisosade ja/või suitsetamisel eralduvate heitmete ühiseks analüüsimiseks ja hindamiseks. Direktiivi toimimise parandamiseks oleks kasulik direktiivi järgmise muutmise käigus laiendada komisjoni reguleerimispädevust, nii et see kataks ka laborite heakskiitmise kriteeriumide väljatöötamist ning laborite koostöö ja vastastikuse tunnustamise parandamiseks vajalikke muid meetmeid. Ehkki ISO standardeid kritiseeritakse, ei ole alternatiivide suhtes veel rahvusvahelist kokkulepet saavutatud. Seepärast ei tee komisjon praegu ettepanekut kehtivate nõuete läbivaatamise kohta. Komisjon jälgib aktiivselt kõnealuses valdkonnas toimuvat teaduse ja tehnika arengut ja tuleb nimetatud küsimuse juurde tagasi, kui meetodite suhtes on saavutatud suurem rahvusvaheline üksmeel. Komisjon peab oluliseks, et ELis kasutatavad standardid oleksid kooskõlas rahvusvaheliste suundumustega. |

5. MÄRGISTAMINE (ARTIKKEL 5)

5.1. Hoiatuskirjad

Hoiatuskirjade rakendamine on üldiselt olnud rahuldav, ehkki liikmesriigid teatasid mõningatest raskustest seoses muude toodete kui sigarettidega (nt rulltubakas ja uued tubakatooted). Lisaks sellele esitati komisjonile mõned kaebused artikli 5 lõike 6 punkti e rakendamise kohta, kus nõutakse, et hoiatused trükitaks kõigis selle liikmesriigi ametlikes keeltes, kus toode turule viiakse. On oluline märkida, et see on ametlik nõue kõigis liikmesriikides, kus on rohkem kui üks ametlik keel, ja et erandeid, sealhulgas territoriaalseid erandeid (nt lennujaamadele) ei ole. Praegu tegeleb komisjon nimetatud küsimustega asutamislepingu täitmise järelevalvaja rollis.

5.2. Värvipildid

Direktiivi artikli 5 lõige 3 annab komisjonile õiguse vastu võtta lisahoiatusi värvifotode või muude illustratsioonide (piltide) kujul. Piltide kasutuselevõtu otsuse tegemine on jäetud liikmesriikide pädevusse.

Komisjon võttis vastu 42 valitud alusdokumendist koosneva kogu[8] ja eri suurusega pakenditele kombineeritud hoiatuspiltide ja kirjalike hoiatuste trükkimise tehnilised kirjeldused.[9] Lisaks teatas tervishoiu ja tarbijakaitse peadirektoraat liikmesriikidele oma seisukoha, et hoiatuspilte käsitlevate nõuete kohaldamine sõltub turustuskohast (sihtriik), mitte valmistamiskohast. Ta julgustas liikmesriike mitmel korral võtma hoiatuspildid kõigil tubakatoodetel kiiresti kasutusele ja rõhutas, et liikmesriigid võivad juba praegu täiendada kombineeritud hoiatusi suitsetamisest loobumise abiliinide telefoninumbrite, Interneti-aadresside või muude visuaalsete elementidega, mis annavad suitsetamisest loobuda soovijatele teavet pakutava toetuse kohta. Kõnealused viited tuleks esitada kombineeritud hoiatuste jaoks ette nähtud pinnal.[10]

Belgia oli esimene ELi liikmesriik, kes võttis kõnealusele ettevalmistavale tööle tuginedes 2006. aasta novembris kasutusele kombineeritud hoiatused, ja alates 10. juunist 2007 esinevad need kõigil Belgias müüdavatel sigaretipakkidel. Rakendamine on seni kulgenud üsna sujuvalt. Järgmine riik, kes kõnealust eeskuju järgib, on Rumeenia, kus hoiatuspildid muutuvad kohustuslikuks 2008. aasta juulis. Ühendkuningriigis on kavas hoiatused sigaretipakkidele lisada alates 2008. aasta sügisest ja muudele tubakatoodetele sellele järgneval aastal. Komisjonile kättesaadava teabe põhjal on Soome ja Läti samuti otsustanud nõuda hoiatuspiltide kasutamist, samal ajal kui veel mitu liikmesriiki kaalub hoiatuste kasutuselevõttu lähitulevikus. Komisjon on sõlminud Uus-Meremaa ja Šveitsiga autoriõiguse lepingud, et võimaldada neil kasutada EÜ pildikogu.

Hollandi valitsus tellis uuringu, et vaadata läbi Kanadast, Brasiiliast, Austraaliast ja Uus-Meremaalt pärit avaldatud tõendid hoiatuspiltide tõhususe kohta. Uuringust selgus, et pildid on tõhusamad kui ainult hoiatuskirjad, kui soovitakse täiendada teadmisi suitsetamise mõjust tervisele ja suurendada suitsetamisest loobujate arvu.[11]

Liikmesriikides ja Euroopa Parlamendis on laialt levinud seisukoht, et tõrva-, nikotiini- ja süsinikmonooksiidisisaldust käsitlev märgistus eksitab tarbijaid ja tuleks pakkidelt eemaldada. Mitu liikmesriiki palus, et kombineeritud hoiatuste kasutamine muudetaks kõigil tubakapakkidel kohustuslikuks, mis hõlbustaks nende kasutuselevõttu kõigis ELi riikides. Liikmesriikides ja Euroopa Parlamendis ollakse ka arvamusel, et suitsetamisest loobumist käsitleva teabe esitamine tuleks muuta kohustuslikuks ning hoiatuskirjad peaksid olema suuremad ja hoiatuspildid tuleks paigaldada pakendi mõlemale küljele.

Edasine tegevus

Komisjon peab kõiki nimetatud ettepanekuid paljutõotavaks ja uurib neid üksikasjalikumalt direktiivi tulevaste muudatuste tarvis. Lisateavet saadakse pakendamis- ja märgistamisjuhendist, mis Maailma Terviseorganisatsiooni tubaka tarbimise leviku vähendamise raamkonventsiooni alusel peagi valmib. Komisjon uurib praegu võimalusi hoiatuskirjade suurendamiseks, hoiatuspiltide kohustuslikuks lisamiseks pakendi mõlemale küljele ning tõrva-, nikotiini- ja süsinikmonooksiidisisalduse piirnormide asendamiseks teabega abiliinide ja/või muude tubakatoodetes sisalduvaid ainete kohta (nt märkega geneetiliselt muundatud organismide kasutamise kohta) . |

6. KOOSTISOSAD (ARTIKKEL 6)

6.1. Tubakatoodete koostisosade aruanne

Regulatiivkomitee moodustas mitme test liikmesriikide ekspertidest koosneva töörühma, mida juhatab komisjon, et töötada välja ühised tubakatoodete koostisosade aruandevormid, mis võimaldaksid tubakatootjate esitatud teavet paremini analüüsida ja võrrelda. Töötati välja kaks eri vormi: ühele tuleb märkida kogu teave, mille tootjad peavad koostisosade kohta esitama riiklikele reguleerivatele asutustele ja teisele tuleb märkida teave, mis tuleb esitada avalikkusele.[12] Ehkki kõnealused vormid ei ole kehtiva õigusliku raamistiku kohaselt siduvad, oodatakse liikmesriikidelt, tootjatelt ja importijatelt nende kasutamist. Soovitav on andmete esitamine elektroonilisel kujul. Praegu tegeleb rühm liikmesriike tubakatoodete koostisosade elektroonilise andmebaasi loomisega. Kõnealust projekti soovitati kaasrahastamiseks ühenduse 2007. aasta rahvatervise programmist.

6.2. Halduskokkulepe Teadusuuringute Ühiskeskusega

Selleks et pakkuda komisjonile ja liikmesriikidele abi tubakatoodete koostisosadega seotud töös, allkirjastas tervishoiu ja tarbijakaitse peadirektoraat 2006. aastal halduskokkuleppe Komisjoni Teadusuuringute Ühiskeskusega. Kõnealuse kokkuleppe kestus on üks aasta ja selle raames antakse toetust 558 502 euro ulatuses.[13] Kokkulepet on võimalik pikendada kuni kolmeks aastaks samasuguste summadega.

Teadusuuringute Ühiskeskus moodustas eksperdirühma, et töötada välja abistavad küsimused tubakatoodete koostisosi käsitlevate andmete analüüsimiseks ja kehtestada kooskõlas kõnealuses valdkonnas toimuvate rahvusvaheliste suundumustega koostisosade esialgne erinimekiri edasiseks analüüsimiseks. Töörühm arutab ka sõltuvust tekitava toime ja atraktiivsusega seotud küsimusi.

6.3. REACH-määrus

Direktiivi raames tehtav töö koostisosade kohta on tihedalt seotud nii tubakatoodete keemilisi koostisosi kui ka muid keemilisi aineid hõlmava REACH-määruse[14] rakendamisel tehtud edusammudega. Tuleb teha kokkuvõte REACH-määruse alusel tubaka koostisosade kohta kogutud teabest ja seda arvestada, et vältida kattumist direktiivi raames tehtava tööga.[15]

Edasine tegevus

Komisjon on võtnud ülesandeks REACH-määrust käsitlevas komisjoni avalduses[16] loetletud kõigi tegevuste elluviimise. Paljud liikmesriigid ning asjaomane tootmisharu soovivad koostisosade aruandevormid kohustuslikuks muuta. Seoses sellega tuleks kaaluda komisjoni reguleerimispädevuse laiendamist direktiivi artikli 9 muutmise teel. Tuleks kaaluda võimalust, et liikmesriigid kehtestavad tootmisharule trahvid teabe esitamata jätmise eest ning laiendavad aruandenõudeid, nt lisavad Hoffmanni analüütide loetelu. Euroopa Parlament palus oma rohelise raamatu „Suund Euroopa vabastamisele tubakasuitsust: poliitikavalikud ELi tasandil” (mille Euroopa Parlament võttis vastu 24. oktoobril) kohta esitatud resolutsioonis komisjoni, et ta teeks direktiivi muudatusi, näiteks koostaks täieliku lühikokkuvõtte tubakas sisalduvatest lisaainetest ja tubakasuitsus leiduvatest ainetest ning muudaks üldkättesaadavaks kõik olemasolevad toksikoloogilised andmed lisaainete ja tubakasuitsu koostisosade kohta. Kõnealuseid ettepanekuid uuritakse tingimata väga põhjalikult. Veelgi rangem lähenemine oleks, kui tubakatoodetes ei lubataks kasutada mingeid lisaaineid, välja arvatud juhul, kui tootjad on tõestanud nende ohutust. |

7. TOOTEKIRJELDUSED (ARTIKKEL 7)

Komisjon ei ole seni saanud ühtegi ametlikku kaebust nimetatud artikli rakendamise kohta. Ta jätkab kõnealuse sätte alusel tehtud edusammude jälgimist ja teeb vajaduse korral sobivad ettepanekud.

8. SUUKAUDSEKS KASUTAMISEKS MÕELDUD TUBAKAS (ARTIKKEL 8)

Direktiivi artiklis 8 keelatakse suukaudseks kasutamiseks mõeldud tubaka turustamine, ilma et see piiraks Austria, Rootsi ja Soome ühinemisakti artikli 151 kohaldamist.

8.1. Teaduslik arvamus

Et paremini mõista muude kui suitsetatavate tubakatoodete mõju tervisele, palus tervishoiu ja tarbijakaitse peadirektoraat tekkivate ja hiljuti avastatud terviseriskide teaduskomiteel esitada oma arvamus.[17]

Kõnealune teaduskomitee võttis 21. juunil 2007 vastu esialgse aruande muude kui suitsetatavate tubakatoodete mõju kohta tervisele, et algatada avalik arutelu[18]. Huvitatud isikuid ja sidusrühmi kutsuti esitama oma märkusi online -arutelu raames. Lõplik aruanne esitatakse 2008. aasta algul.

8.2. Suukaudseks kasutamiseks mõeldud tubaka turustamise keelu rakendamine

Artiklis 8 sätestatud suukaudseks kasutamiseks mõeldud tubaka turustamise keeld on üldjuhul liikmesriikide õigusesse üle võetud. Salakaubaveo ja ebaseadusliku müügi (eriti Interneti teel toimuva) tõkestamine on siiski raske.[19]

Edasine tegevus

Edaspidi lähtub komisjon kõnealuses küsimuses riskijuhtimisotsuste tegemisel lõplikust teaduslikust arvamusest muude kui suitsetatavate tubakatoodete mõju kohta tervisele. |

9. KOHANDUSED (ARTIKLID 9 JA 10)

Direktiiv annab komisjonile reguleerimispädevuse, mis lubab kohandada tõrva-, nikotiini- ja süsinikmonooksiidisisalduse mõõtmise meetodeid ja terviseohu hoiatusi ning kehtestada identifitseerimiseks ja jälgimiseks ette nähtud märgistus. See ei võimalda komisjonil muuta aruandevorme kohustuslikuks, võtta vastu laborite heakskiitmise kriteeriumide loetelu, rakendada meetmeid laborite koostöö parandamiseks ega muuta direktiivi artiklis 12 ette nähtud ühist koostisosade loetelu, kui see on juba kehtestatud. Direktiivi tõhusat rakendamist saaks paremini tagada, kui komisjon saaks kõnealuseid meetmeid vastu võtta.

Edasine tegevus

Direktiivi toimimise parandamiseks oleks kasulik laiendada komisjoni reguleerimispädevust, nii et see kataks laborite heakskiitmise kriteeriumide väljatöötamist,[20] vastastikust tunnustamist ning meetmeid tubaka katse- ja kontrollilaborite vahelise koostöö soodustamiseks, koostisosade aruandevormide kehtestamist ja muutmist ning tulevikus ka ühise koostisosade loetelu kehtestamist ja muutmist. |

10. ÜHINE KOOSTISOSADE LOETELU (ARTIKKEL 12)

Arvestades, et artikli 6 puhul on endiselt vähe edusamme tehtud, ei saanud komisjon ühist koostisosade loetelu koostada. Konkreetsete koostisosadega seotud mõtestatud töö nõuab inimressursse ja rahalisi vahendeid, mida praegu veel ei ole.

Edasine tegevus

Selle valdkonna areng sõltub artiklis 6 osutatud töö edenemisest. Euroopa Parlament palus eespool nimetatud resolutsioonis komisjonil teha direktiivi täiendavaid koostisosadega seotud muudatusi, näiteks keelata kõik lisaained, mille kohta tootjad ja importijad ei esita täielikke andmeid, keelata kohe kõik sõltuvust suurendavad lisaained ja kõik lisaained, mis on olemasolevate toksikoloogiliste andmete kohaselt tavatingimustel või pürolüüsi tulemusena kantserogeensed, mutageensed või reproduktiivtoksilised. Komisjon uurib kõnealuseid soovitusi. Samuti kaalub ta tubaka koostisosade ja/või suitsetamisel eralduvate heitmete toksilisust ja eelkõige sõltuvust tekitavat toimet käsitlevate teadusuuringute kaasrahastamist teadusuuringute raamprogrammist. Järgneda võivad ka muud meetmed. |

11. TUBAKATOODETE IMPORT, MÜÜK JA TARBIMINE (ARTIKKEL 13)

Mitu liikmesriiki on juhtinud komisjoni tähelepanu aina suurenevale ja laienevale magusamaitseliste sigarettide turustamisele. Magusamaitselised sigaretid meeldivad eriti noortele ja võivad seega suurendada suitsetama hakkavate inimeste arvu. Seda liiki toodetel on tavaliselt ilusad ja moodsad pakendid ning trendikad tootenimed, mis mõjuvad noortele ligitõmbavalt.

Direktiivi artikli 13 kohaselt võivad liikmesriigid säilitada või kehtestada tubakatoodete valmistamist, importimist, müüki ja tarbimist käsitlevaid rangemaid eeskirju, mida nad peavad rahvatervise kaitsmiseks vajalikuks. Kõnealused eeskirjad peavad siiski vastama ELi asutamislepingule.

Edasine tegevus

Komisjon julgustab liikmesriike jälgima tubakatoodete impordi, müügi ja tarbimise suundumusi ja võtma vajalikke meetmeid oma kodanike kaitsmiseks kooskõlas artikliga 13. Komisjon hindab meetmeid pärast liikmesriigilt teate saamist direktiivi 98/34/EÜ alusel. Selleks et vähendada suitsetama hakkavate inimeste arvu ja kaitsta ELi tarbijaid kõigis liikmesriikides võrdsetel alustel, võiks ühe võimalusena kaaluda üldise (mustvalge) tüüppakendi kasutuselevõttu kõigi tubakatoodete puhul, et vähendada nende ligitõmbavust. Komisjon võtab arvesse kõiki võimalikke muutusi, mis tulenevad Euroopa Parlamendi ja nõukogu määruse, millega sätestatakse akrediteerimise ja turujärelevalve nõuded seoses toodete turustamisega, üle peetavate läbirääkimiste tulemustest. |

12. ESILEKERKIVAD PROBLEEMID

12.1. Rulltubakas

Mitu liikmesriiki on toonitanud, et rulltubaka müük ja sellest tulenevalt ka tarbimine on märgatavalt kasvamas, eelkõige noorte seas. Kõnealuse suundumuse peamiseks põhjuseks peetakse seda, et rulltubaka maksumäär on sigarettide omast väiksem, mistõttu on selle jaemüügihinnad madalamad.

Mõned liikmesriigid kohaldavad tõrva-, nikotiini- ja süsinikmonooksiidisisalduse piirnorme (10:1:10) ka rulltubaka suhtes, teistes liikmesriikides ei ole sellist nõuet kehtestatud, sest kuni praeguseni ei ole olemas rahvusvaheliselt heakskiidetud mõõtmismeetodit.

Hiljuti kinnitati rulltubaka jaoks ISO meetod 15592 osa 3.

Edasine tegevus

Rulltubaka jaoks kinnitatud ja rahvusvaheliselt heakskiidetud mõõtmismeetodid võidakse vastu võtta komiteemenetluse korras. Komisjon kavatseb rulltubaka maksustamise küsimusega tegeleda tubaka maksustamise õigusraamistiku järgmise läbivaatamise käigus. |

12.2. Uued tubakat ja nikotiini sisaldavad tooted

12.2.1. Arenev turg

Kui kõnealune direktiiv 2001. aastal vastu võeti, pidi see hõlmama turulolevaid tubakatooteid. Tubakatoodete turg on pärast seda muutunud järjest mitmekesisemaks. Lisaks sellele, et on hakatud valmistama uusi tubakat ja nikotiini sisaldavaid tooteid, on mõned traditsioonilised tubakatooted ja kasutusviisid muutumas üha populaarsemaks.

12.2.2. Õigusalane väljakutse

Uute tubakat ja nikotiini sisaldavate toodete turuletulek tõstatab küsimuse, kas praegune tubakatoodete õiguslik raamistik ning kehtivad farmaatsiaalased ja üldised toidualased õigusaktid[21] võimaldavad tõhusalt reguleerida kõiki kõnealuseid tooteid.

Edasine tegevus

Komisjon uurib eespool kirjeldatud õigusalaseid väljakutseid tagamaks vähemalt, et uued turustatavad tubakat ja/või nikotiini sisaldavad tooted oleksid EÜ tasandil nõuetekohaselt reguleeritud, et kaitsta rahva tervist ja saavutada siseturu eesmärke. Komisjon vaatleb ka tubakatoodete õigusliku raamistiku suhet uute toidu- ja farmaatsialaste õigusaktidega. |

13. TOOTEVASTUTUS

Euroopa Parlament palus komisjonil kohaldada tootjate suhtes tootevastutust ja kehtestada tootjate vastutus tubakatarbimisest tingitud tervishoiukulude rahastamise suhtes. Tubaka tarbimise leviku vähendamise raamkonventsioonis, mille üks lepinguosaline on ühendus, palutakse tootevastutust käsitlevas artiklis 19 kõigil konventsiooniosalistel kaaluda õiguslike meetmete võtmist või kehtivate seaduste tõhustamist, et reguleerida kriminaal- ja tsiviilvastutust ning vajaduse korral hüvitamist.

Edasine tegevus

Komisjon tellib uuringu, et selgitada välja parimad viisid suurendamaks ELis tegutsevate tubakatootjate ja -importijate tootevastutust ning nende vastutust tubakatarbimisest tingitud tervishoiukulude rahastamisel. Edasine tegevus lähtub kõnealusest uuringust. |

[1] EÜT L 194, 18.7.2001, lk 26.

[2] Tõrva, nikotiini ja süsinikmonooksiidi piirnorme hakati kohaldama 14 liikmesriigis (EL 15, v.a Kreeka) alates 1. jaanuarist 2004. Kümnes uues liikmesriigis hakati neid kohaldama pärast kõnealuste riikide ühinemist 1. mail 2004 ning Rumeenias ja Bulgaarias pärast nende ühinemist 1. jaanuaril 2007. Kreekas hakati piirnorme kohaldama pärast ajutise erandi lõppemist 1. jaanuaril 2007.

[3] Heakskiidetud laborite loetelu leiate veebilehelt:http://ec.europa.eu/health/ph_determinants/life_style/Tobacco/label_labo_en.htm

[4] Kõnealune dokument on avaldatud veebilehel:http://ec.europa.eu/health/ph_determinants/life_style/Tobacco/Documents/best_practices_en.pdf

[5] Kõik praegu kasutatavad mõõtmismeetodid põhinevad masintestimisel, mis ei sobi inimeste suitsuga kokkupuute hindamiseks. Üks võimalus inimeste kokkupuute hindamiseks oleks biomarkerite kasutamine, kuid seda tuleb veel uurida.

[6] Esimesel kohtumisel osalesid viie liikmesriigi (Prantsusmaa, Saksamaa, Ühendkuningriigi, Madalmaade ja Rootsi) laborid. GoToLab-võrgustiku kodukord ja liikmete loetelu on kättesaadavad GoToLab-võrgustiku kodulehel http://www.jrc.ec.europa.eu/project/gotolab/index.html.

[7] Sõltumatuse kriteeriume vaata praktilisest juhendist „Cigarette yield measurement and some basic steps for laboratory approval”, lk 5:http://ec.europa.eu/health/ph_determinants/life_style/Tobacco/Documents/best_practices_en.pdf.

[8] Komisjoni otsus 2003/641/EÜ, 5. september 2003, värvifotode ja muude illustratsioonide kasutamise kohta terviseohu hoiatusena tubakapakenditel, ELT L 226, 10.9.2003, lk 24.

[9] Kõnealused täiendavad tingimused on kehtestatud komisjoni 12. aprilli 2006. aasta otsuse (K(2006) 1502 (lõplik) (millega muudetakse komisjoni 2005. aasta mai otsust)) III lisas. Uusi eeskirju selgitab mitteametlik juhenddokument, mis sisaldab hoiatuste kohandamise näiteid ühe ja kolme riigikeelega riikidele.

[10] Komisjoni otsuse 2003/641/EÜ artikli 4 lõige 5.

[11] Research voor Beleid. Kleurenfoto's op tabaksverpakkingen - Ervaringen in andere landen. Een onderzoek in opdracht van het ministerie van VWS, Leiden, 22. jaanuar 2007.http://www.research.nl/index.cfm/28,4072,c, html/VGP-2745670B.pdf .

[12] Praktilise juhendi „Reporting on tobacco ingredients” („Tubakatoodete koostisosade aruanne”) leiate veebilehelt:http://ec.europa.eu/health/ph_determinants/life_style/Tobacco/Documents/practical_guidance_en.pdf

[13] Teadusuuringute Ühiskeskus keskendub peamiselt tubaka koostisosi käsitlevate andmekogumite analüüsimisele ning kooskõlastab GoToLab-võrgustiku tööd, annab teaduslikku abi reguleerimisprotsessis, aitab tervishoiu ja tarbijakaitse peadirektoraati tema töös tubaka tarbimise leviku vähendamise raamkonventsiooni töörühma tegevuse peamise hõlbustajana, kontrollib REACH-määrusega hõlmatud tubakatoodete koostisosi käsitlevat teavet ja teeb sellest kokkuvõtteid ning vaatab läbi teadusliku teabe sõltuvust tekitava toime kohta.

[14] Euroopa Parlamendi ja nõukogu määrus (EÜ) nr 1907/2006, 18. detsember 2006, mis käsitleb kemikaalide registreerimist, hindamist, autoriseerimist ja piiramist (REACH) ja millega asutatakse Euroopa Kemikaalide Agentuur ning muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93, komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ. ELT L 396, 30.12.2006, lk 1.

[15] Esitatava teabe kohta vt eelkõige REACH-määruse artikleid 10–13.

[16] Vt komisjoni avaldust tubaka koostisosade kohta nõukogu veebilehelt: http://register.consilium.europa.eu/pdf/en/06/st16/st16908-ad01.en06.pdf (REACH-määrus on punkti 30 all, tubakadeklaratsioon algab 16. leheküljel). See ja teised REACH-määruse kohta esitatud deklaratsioonid sisalduvad keskkonnanõukogu 18. detsembri 2006. aasta koosoleku protokollis. Sellel koosolekul võeti vastu REACH-määrus (viide 16908/06 Add 1).

[17] Volituse leiate veebilehelt:http://ec.europa.eu/health/ph_risk/committees/04_scenihr/docs/scenihr_q_004.pdf.

[18] Esialgne arvamus on praegu kättesaadav veebilehel:http://ec.europa.eu/health/ph_risk/committees/04_scenihr/scenihr_cons_06_en.htm.

[19] Euroopa Kohus leidis oma 18. mai 2006. aasta otsuses kohtuasjas C-343/05 (komisjon vs. Soome), et Soome ei ole Ahvenamaa maakonna puhul üle võtnud närimistubaka turuleviimise keeldu ega taganud nimetatud keelu järgimist Soomes registreeritud laevadel. 2007. aasta oktoobris otsustas komisjon Soome peale ülalnimetatud kohtuotsuse mittejärgimise eest Euroopa Kohtule kaebuse esitada.

[20] Direktiivi läbivaatamisel tuleb arvesse võtta võimalikke muutusi, mis tulenevad Euroopa Parlamendi ja nõukogu määruse, millega sätestatakse akrediteerimise ja turujärelevalve nõuded seoses toodete turustamisega, üle peetavate läbirääkimiste tulemustest.

[21] Direktiiv 2001/83/EÜ, EÜT L 311, 28.11.2001; määrus (EÜ) nr 178/2002, EÜT L 31, 1.2.2002, lk 1–24.